钦定古今图书集成/理学汇编/学行典/第089卷 > 杨龟山集 > 《答胡处梅》
## 钦定古今图书集成/理学汇编/学行典/第089卷 > 杨龟山集 > 《答胡处梅》

示谕，持一“忍”字，益见好学用意之笃也。三复钦叹。某
窃谓学者以致知格物为先，知之未至，虽欲择善而
固执之，未必当于道也。夫鼎镬陷阱之不可蹈，人皆
知之也。世之人未有蹈鼎镬陷阱者，以其知之审故
也。致身下流，天下之恶皆归焉，固无异于鼎镬陷阱。
而士或蹈之而莫之避，以其未尝真知之故也。使其
真知为不善，如蹈鼎镬陷阱，则人孰为不善耶？若夫
格物而知至，则目无全牛，游刃自有馀地，不待忍而
能也。忍而不为，恐物或诱之有不可忍者。更切勉之。